21. Lefase le ile la šikinywa ke modumo wa ge di ewa. Go na le mogoo! Modumo wa wona o kwagetše le Lewatleng le Lehwibidu. Go bontšha gore ke yena motho wa maemo mokgomana Mashudu Makhado o ile a kaola mosadi wa Bammala; ke go re Lekhalate. Taba yeo o e dirile mosadi a sa phela. Ge a šetše a boa Lekhalateng leo la gagwe, o be a sa swarege. Le ge e le dinako tša dipoko le baloi, o be a swanetše go no hwetša mosadi wa gawe a sa kokobane, a mo letetše. Go fihla mo seferong e be e le go letša naka gomme mosadi a tšwa ka lebelo go tla go bulela sefatanaga le go tswalela ge a se na go sobelela ka karatšheng. Moisa ge a etšwa ka mmotorong o be a sa tswalele lemati la karatšhe. Mosadi o tla šibašiba a tla a le tswalela, a kitimela ka khitšhing go ruthetša dijo ka gore komangkanna o be a re yena ga a je dijo tša go tonya, ga se yena kolobe. Ge dijo di sa ruthela, mosadi o tla tšea dinotlelo go ya go notlela sefero le karatšhe.